**Beatrice Maria Adelaide Marzia Vio**, coñecida como **Bebe Vio**, nada en Venecia o 4 de marzo de 1997, é unha esgrimista italiana en cadeira de rodas. Foi campioa de Europa en 2014 e 2016, campioa do mundo en 2015 e 2017, e campioa paralímpica en 2016 na categoría B de florete.

Traxectoria
-----------

### Inicios

Bebe Vio naceu en Venecia en 1997, segunda de tres irmáns, e foi criada en Mogliano Veneto.

A finais de 2008, cando tiña once anos, tivo unha meninxite severa que lle provocou unha infección pola que posteriormente lle foron amputadas ambas as pernas dende o xeonllo, e os dous brazos dende o antebrazo. Despois de máis de tres meses de rehabilitación intensiva foi capaz de volver a deporte.

Na súa infancia tivo tres paixóns, que bautizou como "os tres S": escola (*scuola* en italiano), esgrima (*scherma*), que comezou a practicar aos cinco anos, e scouting (*scoutismo*).

### Carreira deportiva

Vio foi campioa de esgrima en cadeira de rodas. Emprega unha prótese especial para soster o seu florete, loitando dende o ombreiro. Baixo o adestramento de Federica Berton e Alice Esposito, participou na primeira competición de esgrima en cadeira de rodas en 2010. A súa experiencia inspirou os seus pais na fundación da organización sen ánimo de lucro Art4sport Onlus, que promove o deporte entre persoas novas amputadas.

Nos Xogos Paralímpicos de Londres 2012 aínda era moi nova para participar, mais foi escollida como abandeirada para a cerimonia de apertura despois dunha campaña en liña onde máis de 1000 persoas enviaron un correo electrónico ao Comité Paralímpico Internacional para apoiar a súa candidatura.

No mesmo ano, con quince anos de idade, uniuse á selección italiana de esgrima en cadeira de rodas. En 2013 gañou a súa primeira Copa Mundial en Montreal despois de derrotar a medallista olímpica de prata Gyöngyi Dani. Por esta participación, foi nomeada atleta paralímpica do mes polo Comité Paralímpico Internacional.

A inicios da tempada 2013–2014, deteu os seus adestramentos para concentrarse nos seus estudos, aínda que regresou en xuño e gañou os torneos individual e como equipo do Campionato Europeo. Ao final do ano, o Comité Paralímpico Italiano outorgoulle o recoñecemento de "Atleta Italiana Paralímpica do Ano", un título compartido con Oxana Corso. En 2015, converteuse en campioa mundial despois de derrotar a Dani 15–4 na final. Foi nomeada embaixadora para a Expo de Milán 2015 e publicou a súa autobiografía Mi hanno regalato un sogno.

Na tempada 2015-2016, recibiu o Premio Mangiarotti do Comité Olímpico Italiano. Gañou o seu segundo título europeo en Casale Monferrato, vencendo a rusa Irina Mishurova. En xullo perdeu na final da Copa Mundial en Varsovia contra a rusa Viktoria Boykova, co que finalizou a súa serie de once vitorias consecutivas en eventos de Copas Mundiais. Aínda así, cualificouse para os Xogos Paralímpicos de Río de Xaneiro 2016 como a esgrimista mellor clasificada na súa categoría. En Río resultou campioa invicta, gañando os cinco encontros por equipos por 5-0. Na final enfrontouse á chinesa Jingjing Zhou. O combate foi interrompido cando a punta do florete da súa rival entrou accidentalmente na súa máscara. Despois de aplicarlle xeo, gañou 15-7, recibindo así a medalla paralímpica de ouro.

Recibiu o *Premio de América* da Fundación Italia-Estados Unidos en 2018.

Activismo
---------

Por mor da súa enfermidade e da súa recuperación, Vio converteuse nunha "defensora da vacinación temperá".

Notas
-----

1. 1 2  Costa, Diego (12 de xuño de 2014). "Bebe Vio, che ha battuto la Vezzali cambiando la sopravvivenza in vita" (en italiano).
2. ↑  "One year on: Wheelchair fencing star Bebe Vio". 31 de agosto de 2013.
3. ↑  Pisapia, Luca (11 de xuño de 2012). "Tirare di scherma con quattro protesi, è Beatrice Vio tedofora alle Paralimpadi" (en italiano).
4. 1 2  Gorney, Cynthia (novembro 2017). "Why Vaccines Matter". p. 134.
5. ↑  "Beatrice Vio". 31 de agosto de 2013.
6. ↑  "Paralimpiadi. Bebe Vio, a Londra a furor di popolo. Niente gare, ma il futuro è suo" (en italiano). Redattore Sociale. 3 de agosto de 2012.
7. ↑  "Beatrice Vio - Athlete of the Month May 2013". maio de 2013.
8. ↑  "Scherma, agli Europei l'Italia ha il sorriso di Beatrice Vio" (en italiano). Rai News. 10 de xuño de 2014.
9. ↑  "Beatrice Vio premiata con l'Italian Paralympic Award 2014" (en italiano). Italian Fencing Federation. 9 de outubro de 2014.
10. ↑  Carlino, Maddalena (22 de setembro de 2015). "Niente è impossibile. Bebe Vio, l’oro paralimpico del fioretto ci racconta "come fare la differenza"" (en italiano). L'Unità TV.
11. ↑  Sogliani, Marina (9 de abril de 2015). "La campionessa di scherma Beatrice Vio sarà Ambassador di Expo Milano 2015" (en italiano).
12. ↑  "Beatrice "Bebe" Vio: "Mi hanno regalato un sogno"" (en italiano). 14 de decembro de 2015.
13. ↑  Silvia Galimberti (25 de febreiro de 2016). "Il premio "Mangiarotti" assegnato all'imbattibile Vio" (en italiano).
14. ↑  Claudio Arrigoni (18 de maio de 2016). "Non si ferma mai. Oro europeo 2016 per Bebe Vio" (en italiano).
15. ↑  Gennari, Alessandro (11 de julio de 2016). "Varsavia: argento per Bebe, si interrompe la striscia vicente" (en italiano).
16. ↑  "Federscherma - Giochi Paralimpici Rio2016 - Ecco la delegazione azzurra: sette Italiani in pedana dal 12 al 16 settembre" (en italiano). Italian Fencing Federation. 18 de xullo de 2016.
17. ↑  "Victory for Vio in wheelchair fencing foil event". International Paralympic Committee. 14 de setembro de 2016.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Beatrice Vio Modificar a ligazón no Wikidata*** |

|  |  |
| --- | --- |
|  | A Galipedia ten un portal sobre: ***Italia*** |

### Bibliografía

* Garetto, Giacomo; Bosco, Gerardo (febreiro de 2017). "Bebe Vio: On top of the world". *Undersea and Hyperbaric Medicine* (en inglés) **44** (1): 79–80. PMID 28768089.

### Ligazóns externas

* Profile en rio2016.com

|  |  |
| --- | --- |
| Control de autoridades | 
* Wd: Q3637275
* WorldCat
* VIAF: 72146937718013831587
* ICCU: VIAV146135
* IMDb: nm9259604
* ISNI: 0000 0004 9739 8093
* LCCN: no2016088009
* Treccani: bebe-vio
* IPC: beatrice-vio

 |